CELEX: 62018TN0730
Language: sk
Date: 2018-12-12 00:00:00
Title: Vec T-730/18: Žaloba podaná 12. decembra 2018 – DQ a i./Parlament

11.2.2019   
            
            
               SK
            
            
               Úradný vestník Európskej únie
            
            
               C 54/31
            
         
      Žaloba podaná 12. decembra 2018 – DQ a i./Parlament
      (Vec T-730/18)
      (2019/C 54/45)
      Jazyk konania: francúzština
      
         Účastníci konania
      
      
         Žalobcovia: DQ a jedenásť ďalších žalobcov (v zastúpení: M. Casado García-Hirschfeld, avocat)
      
         Žalovaný: Európsky parlament
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  vyhlásil túto žalobu za prípustnú a dôvodnú,
               
            a v dôsledku toho
      
                  —
               
               
                  zrušil implicitné rozhodnutie o zamietnutí návrhu na náhradu škody (ďalej len „napadnuté rozhodnutie“), ktorý žalobcovia podali 13. decembra 2017 na základe článku 90 ods. 1 služobného poriadku,
               
            
                  —
               
               
                  v prípade potreby zrušil rozhodnutie z 12. septembra 2018 o zamietnutí sťažnosti podanej 23. mája 2018 v zmysle článku 90 ods. 2 služobného poriadku,
               
            
                  —
               
               
                  priznal náhradu nemajetkovej ujmy spôsobenej sériou aktov a správania Parlamentu, ktoré musia byť predmetom celkového posúdenia, a ktorú žalobcovia s výhradou opätovného ocenenia odhadujú ex aequo et bono vo výške 192 000 eur,
               
            
                  —
               
               
                  uložil Parlamentu povinnosť zaplatiť v medziobdobí kompenzačné úroky a úroky z omeškania,
               
            
                  —
               
               
                  uložil žalovanému povinnosť nahradiť všetky trovy konania.
               
            
         Dôvody a hlavné tvrdenia
      
      Na podporu svojej žaloby sa žalobcovia odvolávajú na protiprávne konanie, ktorého sa dopustil Parlament ako zamestnávateľ, najmä na porušenie zásady riadnej správy vecí verejných a povinnosti náležitej starostlivosti, zásah do ich dôstojnosti, porušenia ich súkromia a rodinného života, porušenie ich práva na ochranu lekárskeho tajomstva a porušenie ich práva na pracovné podmienky rešpektujúce ich zdravie, bezpečnosť a dôstojnosť.
      Žalobcovia tvrdia, že skutočnosti a správanie, ktoré uviedli, predstavujú na prvý pohľad autentické alebo prinajmenšom pravdepodobné skutočnosti a správanie, ktoré umožňujú predpokladať existenciu psychického obťažovania voči nim, z čoho vyvodzujú zodpovednosť Európskeho parlamentu, najmä z dôvodu jeho nečinnosti pri riešení ich žiadosti o pomoc podľa článkov 12 a 24 Služobného poriadku úradníkov Európskej únie.